Kirchberg SG

Kirchberg estas komunumo en la elektodistrikto Togenburgo, Kantono Sankt-Galo (SG), Svislando. Ĝi havis 8008 loĝantojn je la 31-a de decembro 2007.

 Geografio 
Kirchberg, kies nomo en esperanto signifas preĝeja monto situas en la norda parto de Togenburgo sude de Wil SG. Al la komunumo apartenas krom la municipo Kirchberg mem la vilaĝoj Bazenheid, situanta ĉe la bordo de la rivero Turo, kaj Müselbach, Schalkhausen, Gähwil, Dietschwil, Oetwil, Rupperswil, Nuetenwil kaj Lamperswil. Laŭ la statistiko Kirchberg estas la komunumo kun la plej alta nombro de bovinoj en Svislando.

 Najbaraj komunumoj 
La komunumo Kirchberg limas en nordo al Rickenbach (TG), en nordoriento al Jonschwil, en sudoriento al Lütisburg, en sudo al Mosnang, en okcidento al Fischingen (TG), en nordokcidento al Sirnach (TG), kaj en nordnordokcidento al Wilen (TG).

 Trafiko 
Bazenheid situas ĉe la trajnlinio de Nesslaŭ al Wil SG de la Svisaj Sudorientaj Fervojoj kaj la ceteraj municipoj kaj vilaĝopartoj atingeblas per diversaj poŝtaŭtolinioj.

 Historio 
La unua skriba mencio de bienoj sur la teritorio de la hodiaŭa komunumo Kirchberg kiel Pacinwaida (Bazenheid) kaj Ottinwillara (Ötwil) datas jam el la jaro 745 en rilato kun donacoj al la Monaĥejo Sankt-Galo. En mezepoko Kirchberg estis sidejo de la Grafoj de Togenburgo.

 Ekonomio 
Ankoraŭ meze de la 20-a jarcento Kirchberg estis malriĉa kamparana vilaĝeto. Pro la kreskanta konjunkturo de la 60-aj jaroj la komunumo tamen forte disvolviĝis. Kvankam ankoraŭ nun la agrikulturo ludas gravan rolon, la komunumo hodiaŭ estas sidejo de multnombraj etaj entreprenoj kaj ankaŭ estas ŝatata loĝlokoj, de familioj, kiuj trovas laboron en la proksimaj urboj.

 Vidu ankaŭ 
 Bazenheid (stacidomo)

 Eksteraj ligiloj 
 Oficiala retejo de la komunumo Kirchberg SG
 Kirchberg SG en la Historia Leksikono de Svislando

 Bildoj 

Kategorio:Togenburgo